Diari Oficial de la Generalitat Valenciana


Sumari del DOGV 8617, del 21-08-2019 (2019/8161)

RESOLUCIÓ de 9 d'agost de 2019, del director general de Relacions amb les Corts, per la qual es publica el conveni marc entre l'Autoritat de Transport Metropolità de València (ATMV) i Renfe Viajeros Sociedad Mercantil Estatal, SA, per a la utilització de la targeta sense contacte Móbilis o futures evolucions en els serveis de rodalia de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8617

Data del DOGV
:   21-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8161


Data del document
:   09-08-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 d'agost de 2019, del director general de Relacions amb les Corts, per la qual es publica el conveni marc entre l'Autoritat de Transport Metropolità de València (ATMV) i Renfe Viajeros Sociedad Mercantil Estatal, SA, per a la utilització de la targeta sense contacte Móbilis o futures evolucions en els serveis de rodalia de València. [2019/8161]  
L'Autoritat de Transport Metropolità de València (ATMV) i Renfe Viajeros Sociedad Mercantil Estatal, SA, han subscrit, prèvia tramitació reglamentària, el dia 25 d'abril de 2019, el conveni marc per a la utilització de la targeta sense contacte Móbilis o futures evolucions en els serveis de rodalia de València, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 d'agost de 2019 i número 804/2019, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 9 d'agost de 2019.- El director general de Relacions amb les Corts: Antonio Torres Salvador.  
  
  
Conveni marc que subscriuen l'Autoritat de Transport Metropolità de València i Renfe Viajeros Sociedad Mercantil Estatal, SA, per a la utilització de la targeta sense contacte Móbilis o futures evolucions en els serveis de rodalia de València  
  
València, 25 d'abril de 2019  
  
Reunits  
D'una part, l'Autoritat de Transport Metropolita de València (d'ara en avant, ATMV), amb NIF número T-0097228C i seu a València, plaça de Tetuan 10, CP 406003 València, i en el seu nom i representació la consellera María José Salvador Rubert, en qualitat de presidenta del Consell d'Administració d'ATMV, en exercici de la competència que té atribuïda en virtut del que es disposa en l'article 9.1.a Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, en relació amb l'article 7.2.a.1r i 8.1.g del mateix text.  
I d'una altra, Renfe Viajeros Sociedad Mercantil Estatal, SA (d'ara en avant Renfe Viajeros) amb domicili social a Madrid, avinguda de Pius XII, 110, amb NIF número A-86868189, constituïda el dia 11 de desembre de 2013, davant del notari de Madrid José Manuel Senante Romero, amb el número 3.553 del seu protocol, inscrita en el Registre Mercantil de Madrid, tom 31800, foli 1, secció 8 i full M-575733, representada per Isaías Táboas Suárez degudament autoritzat per aquesta societat, en virtut dels poders atorgats el dia 20 de juliol de 2018 davant del notari de Madrid José Manuel Senante Romero amb el número 1862 del seu protocol, inscrits en el Registre Mercantil de Madrid, tom 31344, foli 195, inscripció 54 i full M-575733.  
Totes dues parts es reconeixen la capacitat necessària per a formalitzar el present conveni marc en nom de les seues respectives entitats i, en conseqüència,  
  
EXPOSEN  
  
I. Que Renfe Viajeros té com a objecte social principal la prestació de serveis de transport de viatgers per ferrocarril, tant nacional com internacional, la mediació en la prestació de qualssevol serveis turístics, organització, oferta o comercialització de viatges combinats o productes turístics, així com la prestació d'altres serveis o activitats complementàries o vinculades al transport ferroviaris.  
II. Que l'ATMV és l'organisme autònom de la Generalitat, adscrit a la conselleria competent en matèria de transport que exerceix en l'àmbit territorial de l'àrea metropolitana de València les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport urbà. En exercici de les seues competències, l'ATMV té implantades en tota la Comunitat targetes intel·ligents, sense contacte, interoperables, com a mitjà de pagament en el sistema de transport públic de la Comunitat (targeta Móbilis).  
III. Les targetes Móbilis permeten l'emmagatzematge simultani de diversos títols de transport, urbà i interurbà, en un únic suport, amb possibilitat d'incloure-hi a més altres serveis addicionals.  
IV. A fi de facilitar l'accés simultani i integrat a l'oferta de transport públic, l'ATMV i Renfe Viajeros estan interessats a formalitzar el present conveni, que facilite la utilització de la targeta Móbilis o futures evolucions en el Nucli de Rodalia de València.  
Per tant, a la vista del que s'ha exposat, totes dues parts subscriuen el present conveni marc que s'ajusta a les següents  
  
  
CLÀUSULES  
  
Primera. Objecte  
L'objecte del present conveni marc és establir les condicions generals que permeten, en una primera fase, la incorporació dels títols de transport de Rodalia de Renfe Viajeros en la targeta Móbilis de l'ATMV. En una segona fase aquesta targeta o futures evolucions, emesa per ATMV, s'admetrà com a mitjà de pagament o títol de transport per a l'accés als serveis de rodalia del nucli València, per a la qual cosa es requerirà l'autorització al Ministeri de Foment.  
Totes dues fases es desenvoluparan en els termes específics que s'establisquen en les corresponents addendes al present conveni marc, tal com es detalla posteriorment.  
  
Segona. Actuacions de les parts  
En una primera fase totes dues parts es comprometen a realitzar les accions necessàries per a l'ús de la targeta Móbilis, o una altra targeta de transport única cap a la qual puga evolucionar l'ATMV, emesa per l'ATMV, com a suport dels títols de Renfe Viajeros en el nucli de rodalia de València. Aquest procés podrà desenvolupar-se bé per fases (per línies de rodalia), bé íntegrament per al conjunt de serveis i línies de rodalia, d'acord amb la programació que totes dues parts consideren més eficaç i convenient per als usuaris.  
Renfe Viajeros mantindrà la seua política tarifària i títols: l'objecte del present conveni marc no afecta l'estructura tarifària dels serveis de rodalia.  
Així mateix, en una segona fase totes dues parts es comprometen a realitzar les accions necessàries perquè la targeta de títols coordinats emesa per ATMV siga admesa com a mitjà de pagament o títol de transport per a l'accés als serveis de rodalia Renfe Viajeros.  
  
Tercera. Títols de transport de Renfe Viajeros  
Pel que respecta a la primera fase els títols de transport de Renfe Viajeros, seran carregats en la targeta Móbilis, o evolució d'aquesta, a través dels sistemes de venda i recàrrega establits per Renfe Viajeros.  
  
Els títols de transport que es carregaran en la targeta Móbilis són els que es reflectiran en l'addenda I que s'incorporarà al present conveni marc, una vegada que els departaments d'innovació i tecnologia de totes dues entitats hagen acordat el model de desenvolupament.  
Aquesta addenda I haurà de ser acordada i signada per totes dues parts, i inclourà el model d'integració, obligacions de les parts, liquidacions o qualsevol altre concepte relatiu al funcionament i model operatiu, en cas que n'hi haja. L'aprovació s'adequarà a la tramitació continguda en l'article 12 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
Renfe Viajeros facilitarà a l'ATMV, en els formats definits per a les transaccions amb targetes Móbilis, la informació de les vendes i recàrregues realitzades a les seues instal·lacions, si n'hi ha, així com de les cancel·lacions i validacions efectuades en el seu sistema de control d'accessos pels viatgers en possessió de targetes Móbilis, amb la periodicitat que s'acorde en l'addenda I.  
  
Quarta. Sistema de control d'accessos i cancel·lació de títols  
Renfe Viajeros disposarà d'un sistema de control dels accessos de les estacions metropolitanes que permeta l'accés dels usuaris de les targetes Móbilis, i realitzarà a més el seguiment de cancel·lacions i validacions d'aquests títols en aquestes.  
Tots aquests sistemes, igual que la resta dels que actuen en l'àmbit de les targetes Móbilis han d'haver sigut prèviament homologats per l'ATMV per a garantir-ne la perfecta interoperabilitat amb les targetes sense afectar el funcionament de la resta d'operadors i serveis, sense que Renfe Viajeros assumisca cap cost per això.  
L'ATMV definirà les operatives específiques de validació i càrrega de títols necessàries per al tractament i integració dels títols de Renfe Viajeros en la targeta Móbilis i generarà la documentació necessària.  
  
  
Cinquena. Proves  
Renfe Viajeros i l'ATMV realitzaran conjuntament les proves tècniques necessàries per a garantir la viabilitat i l'adaptació dels sistemes de control, cancel·lació i validació i informació dels títols. A aquests efectes s'estableix el laboratori de coordinació de l'ATMV com a base d'aquestes proves i en el qual Renfe Viajeros instal·larà els elements necessaris per a verificar les aplicacions i lectors que hi intervinguen i la seua relació amb la resta de sistemes. Renfe Viajeros disposarà de lliure accés a aquest laboratori per a verificar els processos i efectuar els ajustos i proves que estime oportú. La realització d'aquestes proves no suposarà cap cost per a Renfe Viajeros.  
  
Sisena. Targeta de títols coordinats d'ATMV com a mitjà d'accés a Rodalia Renfe  
Pel que respecta a la segona fase prevista en la clàusula segona, totes dues parts es comprometen al fet que mitjançant una addenda II acordada i signada per totes dues parts i incorporada al present conveni marc, es determine el model que permeta la utilització dels títols coordinats d'ATMV com a mitjà de pagament o títol de transport per a l'accés als serveis del nucli de rodalia de València de Renfe Viajeros.  
  
Aquesta addenda II inclourà les obligacions de les parts, liquidacions o qualsevol altre concepte relatiu al funcionament i model operatiu que calga. L'aprovació s'adequarà a la tramitació continguda en l'article 12 del Decret 176/2014, abans esmentat.  
  
Setena. Òrgan mixt de seguiment i control  
Les parts acorden crear una comissió de seguiment mixta entre Renfe Viajeros i l'ATMV, a fi d'assegurar i supervisar l'eficaç desenvolupament i manteniment de les finalitats del present conveni marc.  
  
Aquesta comissió de seguiment estarà formada per almenys dos membres per cadascuna de les parts signants. La validesa dels seus acords quedarà sotmesa a la posterior aprovació pels òrgans corresponents de cadascuna de les parts.  
Aquesta comissió de seguiment realitzarà totes les funcions recollides en l'article 9, apartats 1 i 2 del Decret 176/2014, abans mencionat. La còpia de les actes, acords o informes que, si escau, emeta la comissió de seguiment, en el desenvolupament i execució de les seues funcions, hauran de ser remesos als representants de cadascuna de les entitats signants en un termini màxim de deu dies naturals.  
  
Huitena. Vigència  
El present conveni marc tindrà una vigència inicial de dos anys des de la data de la signatura, i això sense perjudici que totes dues parts n'acorden, de forma expressa i per escrit, la pròrroga per períodes anuals, fins al màxim permés per la normativa d'aplicació.  
  
Novena. Protecció de dades  
Les parts del present conveni marc coneixen i s'obliguen a complir el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (Reglament general de protecció de dades o RGPD), així com la seua normativa de desplegament.  
Les dades de caràcter personal dels signants del present conveni marc o de les persones de contacte que es faciliten a l'altra part, seran tractades amb la finalitat de gestionar la relació contractual que es formalitze entre les parts, i serà la base legitimadora del tractament l'execució del present conveni marc. En aquest sentit, les parts es comprometen que les dades facilitades no se cediran a tercers, excepte obligació legal.  
L'Autoritat de Transport Metropolita de València informa Renfe Viajeros que podrà exercir els drets d'accés, rectificació, supressió, limitació i portabilitat en la següent adreça postal: ATMV, plaça de Tetuan núm. 10, 1r, 46914 València o a la següent adreça de correu electrònic zqae@wpg.ex mitjançant un escrit identificat amb la referència «Protecció de dades», en el qual es concrete la sol·licitud, i que haurà d'anar acompanyat de fotocòpia del document nacional d'identitat del sol·licitant.  
Al seu torn, Renfe Viajeros informa l'Autoritat de Transport Metropolita de València que podrà exercir els drets d'accés, rectificació, supressió, oposició, limitació del tractament i portabilitat de dades davant l'Assessoria Jurídica de Renfe Viajeros mitjançant l'enviament d'un correu electrònic a zksrdbtn.qlrodfbd@dayix.no o per correu postal dirigit a Renfe Viajeros Sociedad Mercantil Estatal, SA, avinguda Ciudad de Barcelona, 8-1a planta - 28114 Madrid, en el qual es concrete la sol·licitud, i que haurà d'anar acompanyat d'una fotocòpia de DNI o document oficial que l'acredite.  
  
Deu. Extinció i resolució del conveni marc  
1. Causes d'extinció:  
I. El present conveni marc quedarà extingit pel compliment de les actuacions que constitueixen el seu objecte o per incórrer en causa de resolució.  
2. Causes de resolució:  
I. El transcurs del termini de vigència del present conveni marc sense haver-se'n acordat la pròrroga.  
II. L'acord unànime de tots els signants  
II. L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromissoris que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del present conveni marc i de les altres parts signants.  
Si transcorregut el termini indicat en el requeriment persisteix l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el present conveni marc. La resolució del conveni per aquesta causa podrà comportar la indemnització dels perjudicis causats si així s'haguera previst.  
  
IV. Per decisió judicial declaratòria de la nul·litat del present conveni marc.  
V. Per qualsevol altra causa diferent de les anteriors prevista en el present conveni marc o en altres lleis.  
A més de les anteriors causes, el present conveni marc s'entendrà resolt si durant el primer any no es desenvolupen les accions que s'hi preveuen, mitjançant denúncia escrita de qualsevol de les parts.  
  
Onze. Efectes de la resolució del conveni marc  
Els efectes de la resolució del present conveni marc seran els establits en l'article 52 de la Llei 40/2015, d'1 d'octubre, de règim jurídic del sector públic.  
  
Dotze. Comunicacions  
Les comunicacions entre les parts es realitzaran per qualsevol mitjà que permeta acreditar-ne la recepció. A aquest efecte seran vàlides les comunicacions per fax, correu, certificat o qualsevol mitjà habitual de comunicació.  
Totes les notificacions i comunicacions que hagen d'efectuar-se per les parts es dirigiran a les següents adreces:  
  
Per l'ATMV Per Renfe Viajeros  
Atenció: Jesús Carbonell Aguilar  
Adreça: plaça de Tetuan, 10  
46102 València  
Tel.: 366 251 338  
Adreça electrònica: carbonell\_mog@els.iq Atenció: José Luis Gil Gómez  
Adreça: Gerència d'Estació   
del Nord, carrer d'Alacant, 11  
46353 València  
Tel.: 212 081 624  
Adreça electrònica: jhrct@nacbr.ok  
  
En el cas que es produïsca un canvi d'adreça de qualsevol de les parts, aquest s'haurà de comunicar per escrit a l'altra part, i indicar la nova adreça i la data a partir de la qual hauran de dirigir-s'hi les notificacions o comunicacions.  
  
Tretze. Legislació aplicable i jurisdicció  
El present conveni marc es regeix per les seues clàusules i, en allò que no s'hi preveu, per la legislació espanyola aplicable.  
Totes dues parts acorden que tot litigi, discrepància, qüestió o reclamació resultants de l'execució o interpretació del present conveni marc o relacionats amb ell, directament o indirectament, se sotmetran al coneixement dels jutjats i tribunals competents, amb expressa renúncia de les parts a qualssevol altres furs que puguen correspondre'ls.  
  
  
Catorze. Clàusula de no despesa  
L'aplicació i execució del present conveni marc, incloent-hi a aquest efecte tots els actes jurídics que puguen dictar-se a l'hora d'executar-lo i desenvolupar-lo, no podran suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
L'aplicació i execució del present conveni marc, incloent-hi a aquest efecte tots els actes jurídics que puguen dictar-se a l'hora d'executar-lo i desenvolupar-lo, no podran suposar obligacions per a Renfe Viajeros i, en tot cas, hauran de ser ateses amb els seus mitjans personals i materials.  
  
Quinze. Compromisos econòmics  
Independentment del que s'ha estipulat en la clàusula dotze, les parts establiran els seus respectius compromisos econòmics, en el cas que n'hi haja, en les addendes que s'han de signar per a escometre les fases relatives al desenvolupament i integració dels serveis de Renfe Viajeros en la targeta Móbilis. Aquestes addendes s'hauran de realitzar segons els procediments de validació i aprovació establides en la normativa i legislació aplicables a les parts i d'acord amb les clàusules tercera i sisena.  
  
Setze. Publicitat del present conveni marc  
Les parts acorden que una vegada subscrit el conveni i inscrit en el Registre de Convenis de la Generalitat, serà publicat Diari Oficial de la Generalitat Valenciana, i això sense perjudici que siga objecte de publicitat en els termes establits la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
I per deixar-ne constància, signen el present conveni marc, per duplicat i a un sol efecte, al lloc i en la data que figuren en l'encapçalament.  
  
Per l'Autoritat de Transport Metropolità de València,  
María José Salvador Rubert  
  
Per Renfe Viajeros Sociedad Mercantil Estatal, SA,  
Isaías Táboas Suárez